Трябва ли задължително да се извадят всички мъдреци преди подреждане на зъбите?
Мъдреците са последните зъби в устата, които поникват след 18-годишна възраст. Много често за тях не достига място и могат да се покажат в устата само частично или да не поникнат изобщо. При някои хора не се развиват мъдреци. За да може да се направи оценка на мъдреците, е необходима панорамна рентгенова снимка. На нея се вижда дали имате такива зъби и дали е вероятно те да поникнат в устата. Не е необходимо да ги изваждате преди прегледа при ортодонт. Възможно е вашият зъболекар да ви препоръча тази процедура по други причини – например зъбът е развален и не може да се лекува. Във връзка с подреждането на зъбите мъдреците често пречат, но може да не се налага да ги вадите. Тогава решението за изваждане е изцяло ваше и на вашия стоматолог.  
За ортодонтски анализ почти винаги се налага да направите две големи рентгенови снимки – ортопантомография или панорамна снимка, и телерентгенография или странична профилна снимка на главата. Не е задължително да сте подготвени с тези снимки, като отивате на ортодонт за първи път, но ако сте ги направили предварително, по време на прегледа ще можете да получите по-подробна информация за състоянието си. Ако изберете да не правите рентгенови снимки преди първото посещение, ортодонтът ще назначи да ги направите за втората ви среща.